CELEX: C2005/182/58
Language: el
Date: 2005-07-23 00:00:00
Title: Υπόθεση C-230/05 P: Αίτηση αναιρέσεως της L, ασκηθείσα στις 26 Μαΐου 2005, κατά της αποφάσεως του Πρωτοδικείου των Ευρωπαϊκών Κοινοτήτων (τέταρτο τμήμα) της 9ης Μαρτίου 2005 στην υπόθεση T-254/02, L κατά Επιτροπής των Ευρωπαϊκών Κοινοτήτων

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/33
            
         Αίτηση αναιρέσεως της L, ασκηθείσα στις 26 Μαΐου 2005, κατά της αποφάσεως του Πρωτοδικείου των Ευρωπαϊκών Κοινοτήτων (τέταρτο τμήμα) της 9ης Μαρτίου 2005 στην υπόθεση T-254/02, L κατά Επιτροπής των Ευρωπαϊκών Κοινοτήτων
   (Υπόθεση C-230/05 P)
   (2005/C 182/58)
   Γλώσσα διαδικασίας: η γαλλική
   Η L, εκπροσωπούμενη από τους P. Legros και S. Rodrigues, δικηγόρους, άσκησε αναίρεση ενώπιον του Δικαστηρίου των Ευρωπαϊκών Κοινοτήτων, στις 26 Μαΐου 2005, κατά της αποφάσεως της 9ης Μαρτίου 2005 του Πρωτοδικείου των Ευρωπαϊκών Κοινοτήτων (τέταρτο τμήμα) στην υπόθεση T-254/02, L κατά Επιτροπής των Ευρωπαϊκών Κοινοτήτων.
   Η αναιρεσείουσα ζητεί από το Δικαστήριο:
   
               1.
            
            
               να εξαφανίσει την αναιρεσιβαλλόμενη απόφαση που εξέδωσε το Πρωτοδικείο των Ευρωπαϊκών Κοινοτήτων στις 9 Μαρτίου 2005 στην υπόθεση T-254/02·
            
         
               2.
            
            
               να δεχθεί τα πρωτοδίκως υποβληθέντα αιτήματά της περί ακυρώσεως και περί επιδικάσεως αποζημιώσεως·
            
         
               3.
            
            
               να καταδικάσει την αναιρεσίβλητη στο σύνολο των δικαστικών εξόδων.
            
         Λόγοι αναιρέσεως και κύρια επιχειρήματα:
   Η αναιρεσιβαλλόμενη απόφαση:
   
               —
            
            
               αφενός, προσέβαλε τα δικαιώματα άμυνας και τα συμφέροντα της αναιρεσείουσας, καθόσον το Πρωτοδικείο υπέπεσε σε σειρά διαδικαστικών πλημμελειών και πρόδηλων σφαλμάτων εκτιμήσεως, η δε αναιρεσιβαλλόμενη απόφαση πάσχει έλλειψη αιτιολογίας·
            
         
               —
            
            
               και, αφετέρου, παραβίασε το κοινοτικό δίκαιο, παραλείποντας να αντλήσει συνέπειες από την εκ μέρους της αναιρεσίβλητης αθέτηση των υποχρεώσεων που υπέχει όσον αφορά την επίδοση της αλληλογραφίας που απευθύνεται προς το προσωπικό της και τον χειρισμό, εντός εύλογου χρόνου, των υποθέσεων του προσωπικού της, δυνάμει της γενικής αρχής της χρηστής διοικήσεως.